Schengenin säännöstö - Toimeenpanevan komitean päätös, tehty 7 päivänä lokakuuta 1997, SIS-järjestelmän kehittämisestä (SCH/Com-ex (97) 24)



Virallinen lehti nro L 239 , 22/09/2000 s. 0442 - 0443



TOIMEENPANEVAN KOMITEAN PÄÄTÖS, tehty 7 päivänä lokakuuta 1997, SIS-järjestelmän kehittämisestä (SCH/Com-ex (97) 24) TOIMEENPANEVA KOMITEA, joka ottaa huomioon Schengenin sopimuksen soveltamisesta tehdyn yleissopimuksen 132 artiklan, ottaa huomioon kyseisen yleissopimuksen 92 artiklan 3 kappaleen, ottaa huomioon ohjausryhmän tekemät analyysit (asiak. SCH/OR.SIS (97) 146 rev 2), ON PÄÄTTÄNYT SEURAAVAA: Rinnan SIS II -järjestelmän kehittämisen kanssa uudistetaan nykyinen C.SIS-järjestelmä niin, että se toimii 10 valtion muodostamassa ympäristössä. Järjestelmää valmistellaan kuitenkin 15 valtion toimintaympäristöä varten niin, että Pohjoismaat voidaan liittää uuteen sovellukseen heti, kun 10 valtion SIS-järjestelmän toiminta on vakiintunut. Pohjoismaat on tarkoitus liittää järjestelmään niin pian kuin mahdollista vuoden 2000 aikana. Hanketta toteutettaessa on noudatettava seuraavia sääntöjä: 1) Kun SIS I- ja SIS II -järjestelmiä kehitetään samanaikaisesti, SIS II:n kehittämisen strateginen tavoite pysyy muuttumattomana. Keskeiset SIS-järjestelmälle asetetut nykyiset erikoisvaatimukset ovat toteutettavissa vain SIS II:n avulla. 2) Hankkeen toteuttaminen varmistetaan niin, että Ranska järjestää sitä koskevan rajoitetun tarjouskilpailun. 3) SIS I- ja SIS II -järjestelmien samanaikainen kehittäminen edellyttää kaikkien valtioiden valmiutta ja tahtoa osoittaa hankkeelle tarvittavat taloudelliset ja henkilöstöresurssit. Wienissä 7 päivänä lokakuuta 1997. Puheenjohtaja K. Schlögl Asia: SIS-järjestelmän kehittäminen SCH/OR.SIS (97) 146 rev 2 1. Keskusryhmän 23. kesäkuuta 1997 pitämälle kokoukselle esitettiin PWP:n ja ohjausryhmän laatima muistio SIS-järjestelmän edelleen kehittämisestä (SCH/OR.SIS (97) 105 rev). Tässä kokouksessa ei päästy yksimielisyyteen jatkomenettelystä. 2. Ohjausryhmä on antanut 8. heinäkuuta 1997 pitämässään kokouksessa PWP:lle tehtäväksi analysoida teknisessä mielessä uudelleen parhaat kehityskulkuennusteet ja laatia yhteenvedon vaatimuksista ja kustannuksista. 3. PWP:n kesäkuukausien aikana tekemän perusteellisen työn tulos on liitteenä oleva muistio nykyisen järjestelmän teknisen edelleenkehittämisen mahdollisuuksista Pohjoismaiden osallistuminen SIS-järjestelmään huomioon ottaen (SCH/OR.SIS-SIS (97) 425 rev). Työn kestäessä ja erityisesti yhteenliittymän kanssa käytyjen keskustelujen yhteydessä on käynyt ilmi, että päätös SIS-järjestelmän edelleenkehittämisestä on tehtävä pikaisesti. Jos järjestelmää ei päivitetä laitteistot ja ohjelmistot uusimalla, on todennäköistä, ettei järjestelmä voi selviytyä vuosituhannen vaihteen päiväysmuutoksesta. Yhteenliittymän virallisten kannanilmausten mukaan ei voida taata, että nykyisen järjestelmän ongelmat ovat ratkaistavissa. Nykyiset huoltosopimukset eivät yhteenliittymän mielestä myöskään kattaisi muutoksia. 4. Teknisten seikkojen vuoksi ei Pohjoismaita voida liittää SIS-järjestelmään ennen vuosituhannen vaihdetta. PWP:n tutkimuksia koskevan analyysin jälkeen ohjausryhmä suosittelee keskusryhmälle jatkossa seuraavaa menettelyä: Välittömän päätöksen tekeminen seuraavassa kuvatusta menettelystä ja - ottaen huomioon toimeenpanevan komitean tasolla noudatettava nykyinen päätöksentekokäytäntö - seuraavien asioiden esittäminen toimeenpanevalle komitealle uuden päätöksen tekemistä varten: Rinnan SIS II -järjestelmän kehittämisen kanssa uudistetaan nykyinen C.SIS-järjestelmä niin, että se toimii 10 valtion muodostamassa ympäristössä. Järjestelmää valmistellaan kuitenkin 15 valtion toimintaympäristöä varten niin, että Pohjoismaat voidaan liittää uuteen sovellukseen heti, kun 10 valtion SIS-järjestelmän toiminta on vakiintunut. Pohjoismaat on tarkoitus liittää järjestelmään niin pian kuin mahdollista vuoden 2000 aikana. SIS-järjestelmän uudistus- ja laajennushanke toteutetaan näin ollen kahdessa vaiheessa. Ensimmäisessä vaiheessa laitteistot ja tekniset määrittelyt valmistellaan toimimaan 15 valtion toimintaympäristössä ja 10 valtion järjestelmä otetaan käyttöön. Toisessa vaiheessa järjestelmään liitetään Pohjoismaat. Hanketta toteutettaessa on otettava huomioon seuraavat suuntaviivat: 1) Kun SIS I- ja SIS II -järjestelmiä kehitetään samanaikaisesti, SIS II:n kehittämisen strateginen tavoite pysyy muuttumattomana. Keskeiset SIS-järjestelmälle asetetut nykyiset erikoisvaatimukset ovat toteutettavissa vain SIS II:n avulla. (SIS I -järjestelmän toiminnan laajuus jää ennalleen myös uudistuksen jälkeen.) 2) Kehityskulkuennusteen toteuttaminen voidaan ohjausryhmän mielestä toteuttaa vain rajoitetun tarjouskilpailumenettelyn avulla. Schengenin soveltamissopimuksen 92 artiklan 3 kappaleen mukaisesti Ranskan on järjestettävä tarjouskilpailu. 3) SIS I- ja SIS II -järjestelmien samanaikainen kehittäminen edellyttää kaikkien valtioiden valmiutta ja tahtoa osoittaa hankkeelle tarvittavat taloudelliset ja henkilöstöresurssit. SIS I -järjestelmän uudistamisen kustannukset arvioidaan noin 16 miljoonaksi Ranskan frangiksi (ilman N.SIS-järjestelmien sopeuttamiskustannuksia). Ohjausryhmä korostaa painokkaasti, että tämän päätöksen viivyttäminen vaarantaa järjestelmän toiminnan 1.1.2000 alkaen.